钦定古今图书集成/明伦汇编/氏族典/第253卷 > 《郑樵通志》 > 以爵为氏
## 钦定古今图书集成/明伦汇编/氏族典/第253卷 > 《郑樵通志》 > 以爵为氏

王氏，天子之裔也，所出不一，有姬姓之王，有妫姓之
王，有子姓之王，有外国姓之王。若琅邪、太原之王，则
曰周灵王太子晋，以直谏废为庶人，其子宗恭为司
徒，时人号曰王家。若京兆、河间之王，则曰周文王第
十五子毕公高之后毕万，封魏后分晋为诸侯，至王
假为秦所灭，子孙分散，时人号曰王家。或言魏至昭
王彤生无忌，封信陵君。信陵生间忧，间忧生卑子。秦
灭魏，卑子逃于泰山，汉高帝召为中涓，封兰陵侯，时
人以其王族也，谓之王家，此皆姬姓之王也。出于北
海、陈留者，则曰舜之后也。其先齐诸田，为秦所灭，齐
人号为王家，此妫姓之王也。出于汲郡者，则曰王子
比干之后，此子姓之王也。出于河南者，则为可频氏。
出于冯翊者，则为《钳耳族》。出于《营州》者，本高丽。出于
安东者，本阿布思。此皆外国姓之王也。以其所出既
多，故王氏之族最为蕃盛云。